Hans Kristian Skibby (DD), 2023-03-30:
Lovforslaget her har jo, som flere har sagt tidligere, til formål at supplere og gennemføre bestemmelserne om et obligatorisk loft over markedsindtægter på 180 euro pr. megawatt for produceret elektricitet i perioden fra den 1. december 2022 og indtil udgangen af juni i år.
Det er selvfølgelig en opfølgning i forhold til nødindgrebsforordningen og implementeringen af artikel 6-8 om et obligatorisk og midlertidigt loft over indtægterne for de her typer af elektricitetsproducenter, og det er jo nogle ting, som vi i Danmarksdemokraterne naturligvis godt kan tilslutte os.
Vi synes netop, at ordet nødvendighedsindgrebsforordningen, om end det er et meget langt, indviklet og snørklet ord, så i hvert fald indeholder ordet nødvendigt, og det er jo også nødvendigt i forhold til de delelementer, der er præciseret i det her fremsatte lovforslag.
Flere ordførere har været inde på tidsperspektiverne i det, og jeg medgiver så sandelig også, at det er brandærgerligt, at man kun kommer i mål med et maks. over priserne fra den 1. december 2022 og ikke på de mange måneder før, hvor vi vitterlig kunne se, at energipriserne eksploderede, så hr. og fru Danmark og ikke mindst deres børn, der sad og brugte strøm på PlayStation, nærmest kunne høre taxameteret tikke, og månedslønnen allerede var væk den 20. i hver måned med de afgifter, der var, ikke mindst også på fjernvarme eller på andre typer naturgas.
Så alt i alt er det her et godt lovforslag, men det er ikke et lovforslag, der efter Danmarksdemokraternes vurdering tilnærmelsesvis når i mål med alle de udfordringer og alle de problematikker, som netop energisektoren har vist hele Europa og hele verden, havde jeg nær sagt, i forhold til markedskræfterne og den del, som ikke er så heldig, når tingene går galt og der også opstår krig og ufred i vores egen baghave.
Så sådan er det.
Men rettidig omhu ville det jo have været, hvis vi havde været hurtigere på aftrækkeren og havde kunnet gennemføre det med en hurtigere tidshorisont.
Så er der jo flere ordførere, der har været inde at tale om det her med bonusser og fortjenester, som i mange henseender ligger hos andre end producenterne.
De ligger hos mellemhandlere, de ligger hos virksomheder, der har haft leverandørkontrakter, som har været markedsbestemte – mange af dem har været prisfastsatte for en given periode – og det er der nogle der har lukreret på, fordi de måske havde en periode, hvor de havde låste priser på både salg og levering, og andre har så haft variable priser, og de har så måttet betale ved kasse et.
Så det har været meget vanskeligt, men det ændrer jo ikke på, at vi i Danmarksdemokraterne virkelig også synes, at det ville være på sin plads, hvis vi kunne komme i mål med en model, hvor man kommer efter alle de mange endnu højere fortjenester end de her 400 mio., der ligger som et muligt provenu.
I forbindelse med L 68, som vi behandler her, ligger der jo langt, langt flere penge hos forskellige mellemhandlere og andre af mere eller mindre tvivlsom karakter, der har lukreret på andres ulykke.
Det vil Danmarksdemokraterne gerne være med til at se på, og det er selvfølgelig også der, hvor vi håber at regeringen og ikke mindst også skatteministeren vil være behjælpelig med, at vi får kigget på, hvad det egentlig er for nogle lovmæssige initiativer, der kan komme.
Er der nogle steder, hvor man kan gøre det?
Så vil jeg gerne sige, at hvis man kigger på de høringssvar, der er kommet til L 68, så er der jo bl.a. kommet et fra Dansk Erhverv, og det er jo ikke, fordi jeg skal være deres talerør som sådan, men jeg synes, at når der kommer nogle indspark, og det egentlig er meget på sin plads, så skal vi som politikere også turde favne dem og tage dem.
Det, de spørger til, er jo netop det her med den fremadrettede brug af ekstraordinær beskatning, der indføres ligesom sådan en form for ad hoc-beskatning.
Det medfører jo noget usikkerhed, og det gør også, at mange af de virksomheder, der investerer i vedvarende energi og andre tiltag, både ud fra det at tjene penge, men også ud fra det at gøre produktiviteten bedre eller gøre driftsomkostningerne i deres egen virksomhed mindre, måske føler sig lidt på usikker grund.
Der vil jeg bare gerne have skatteministeren til at betrygge os alle sammen i, at de her virksomheder ikke skal straffes for at investere i vedvarende energi, men at de faktisk skal understøttes og hjælpes.
Det er i hvert fald den tilgang, vi har til det i Danmarksdemokraterne.
Men umiddelbart er vi meget positive over for det her lovforslag, og vi vil støtte det.